Martin Pospíšil (tréner)

Martin Pospíšil (*18. december 1981, Bojnice) je slovenský basketbalový tréner, v súčasnosti hlavný tréner slovenskej ženskej basketbalovej reprezentácie a asistent trénerky Natálie Hejkovej v klube ZVVZ USK Praha v českej extralige.
Životopis.
Pospíšil je pôvodom z Novák. Vyštudoval vysokú školu v Bratislave, kde začal tiež trénovať basketbal.
Trénerská kariéra.
Klubová kariéra.
Pospíšil má na svojom konte niekoľko mládežníckych titulov s bratislavským klubom ŠBK Lúky. V petržalskom klube ŠBK Lúky začal trénovať už ako 19-ročný, postupne v ňom prešiel od prípravky až k ženskému seniorskému tímu. Ako tréner seniorských družstiev zažil premiéru v extralige žien v roku 2010. V sezóne 2010/11 absolvoval prvý extraligový angažmán v Nitre ako hlavný tréner ženského tímu BK Inpek UKF Nitra. S Inpek UKF Nitra dosiahol v extralige bronzové medaily, tím však následne v júni 2011 zanikol. Následne pôsobil v sezóne 2011/12 ako asistent Ľubomíra Urbana pri mužskom celku BK Casta SPU Nitra. V roku 2012 sa stal hlavným trénerom novovzniknutého ženského basketbalového klubu Piešťanské Čajky. S klubom pôsobil šesť sezón do leta 2018, s Čajkami získal tri druhé miesta a dve tretie miesta v slovenskej extralige a v sezóne 2016/17 tím vyhral tiež Slovenský pohár. Asistentmi mu pôvodne boli Bronislava Borovičková a Richard Kucsa. V lete 2018 zmenil pôsobisko a prešiel do USK Praha, kde trénoval družstvo chlapcov U17. Po piatich mesiacoch však dostal ponuku na trénovanie ženského družstva KP Brno a prešiel v decembri 2018 z Prahy do Brna. Asistentku mu v KP Brne robila bývalá reprezentantka SR, Andrea Kuklová. V auguste 2019 musel Pospíšil nečakane na tri mesiace odísť z tímu KP Brno pre vážnu chorobu manželky.
V auguste 2022 sa Pospíšil vrátil do ZVVZ USK Praha, aby tu pôsobil ako asistent hlavnej trénerky Natálie Hejkovej pri ženskom seniorskom tíme v Chance ŽBL. S USK Praha v sezóne 2022/23 získal český titul 
Reprezentačná kariéra.
Pospíšil viedol viaceré mládežnícke výbery SR, pôsobil vo výberoch dievčat do 14, 16, 18 a 20 rokov. V roku 2009 viedol slovenskú reprezentáciu kadetiek (do 16 rokov) na záverečnom turnaji B-divízie ME v estónskom Talline, kde tím skončil na treťom mieste. V roku 2010 bol trénerom slovenských junioriek (do 18 rokov), ktoré na domácom šampionáte A-divízie v Poprade a Spišskej Novej Vsi obsadili 9. priečku. V lete 2011 viedol dievčenské reprezentácie do 18 rokov a do 20 rokov na finálových turnajoch A-divízie, pričom s oboma výbermi sa napriek outsiderskej pozícii udržal v elitnej európskej kategórii (13. miesto na ME do 20 rokov a 14. miesto na ME do 18 rokov.
Pri seniorskej reprezentácii bol Pospíšil prvý raz ako asistent Natálie Hejkovej pri slovenskej ženskej seniorskej reprezentácii na majstrovstvách Európy v Poľsku v roku 2011.
Od novembra 2014 pôsobil Pospíšil spolu s Petrom Jankovičom ako jeden z asistentov reprezentačného trénera slovenskej ženskej basketbalovej reprezentácie Maroša Kováčika. S reprezentáciou bol na majstrovstvách Európy 2015 v Maďarsku.
V rokoch 20192021 bol Pospíšil asistentom (opäť pri Marošovi Kováčikovi) trénera poľskej ženskej basketbalovej reprezentácie. 
V októbri 2023 bol vymenovaný ako nový hlavný tréner slovenskej ženskej reprezentácie, jeho prvými zápasmi boli duely s Tureckom a Rumunskom v kvalifikácii na ME 2025.